Հաջորդ կարևոր փոփոխությունը կապված է «Դողան հոլդինգի» մեջ մտնող մյուս ռեսուրսի՝ «Դողան լրատվական գործակալության» (Doğan Haber Ajansı) հետ։ Այն լրագրողների իր ցանցով համեմատելի էր պետական «Անադոլու» գործակալության (Anadolu Ajansı) հետ և ինչ-որ առումով Թուրքիայի գավառներում կատարվող իրադարձությունները լուսաբանելու տեսանկյունից «Անադոլուի» միակ այլընտրանքն էր։ Գործակալության ձեռքբերումը մերձիշխանական շրջանակների կողմից հատկապես նկատելի հետևանք կունենա առաջիկա համապետական ընտրությունների ժամանակ։ Փաստացի, բացի «Անադոլուից», այլևս ոչ մի գործակալություն զուտ տեխնիկապես հնարավորություն չի ունենա լուսաբանելու քվեների հաշվարկը, քանի որ չունի այն ծավալներն ու հզորությունները, որոնք անհրաժեշտ են երկրի ողջ տարածքում իրադարձություններին հետևելու համար։